钦定古今图书集成/明伦汇编/官常典/第616卷 > 王罃
## 钦定古今图书集成/明伦汇编/官常典/第616卷 > 王罃

按《明外史戴浩传》：“浩同乡王罃，字宗器，举于乡，历官
刑科给事中。宣德五年冬，奉敕为肇庆知府，兴除利
弊，切于爱民。城西失火，延及民居，罃稽首吁天，火随
灭。修水利，兴学校，礼贤下士，士民交颂之。正统初，奏
言文庙从祀诸儒，既黜扬雄，进董仲舒、吴澄，诚百世
盛举。然性恶之荀卿，短丧之杜预，尚祀庙庭。而宋儒
若胡安国、蔡沈、真德秀犹未获祀，诚为缺典。乞敕下
礼官议行。”又言：“外官不职者，许军士缚送京师。以下
犯上，大伤国体，不可不速禁。”朝议并从之。九载满，进
秩二等。移知西安，治如肇庆，稍济以严。越三年，致仕，
卒于家。